**Предотвратяването на агресията в училище**

**и на противообществените прояви на децата – акценти в срещите на троянски ученици със съдии от Районен съд - Троян**

*Над 80 ученици се включиха в лекциите по Образователната програма на ВСС и МОН, организирани от Троянския съд*

В края на ноември 2023 г. магистрати от Районен съд –Троян се срещнаха с деца от две училища в града, за да им разкажат повече за работата на съдебната система. Съдиите Светла Иванова и Антоанета Симеонова обясниха на учениците от Х клас на Средно училище „Васил Левски“ какво е разделението на властите в България според Конституцията, какво представлява независимостта на съдебната власт, с какво точно се занимават съдиите, прокурорите и следователите. Внимание беше обърнато и на предотвратяването на агресията в училище, каква е наказателната отговорност на непълнолетните, как децата да се предпазят да не станат жертва на престъпления. Самите ученици влязоха в ролята на участници в съдебен процес. В двете съдебните зали на Районен съд – Троян те разиграха симулативно съдебно производство с участието на съдия, съдебни заседатели, прокурор, адвокат, подсъдим и граждански ищец.

Впоследствие десетокласниците и техните учителки споделиха, че разгорещеният симулативен процес е поставил много въпроси, а отговорите са показали, че *за всеки гражданин на България е важно познаването на законите и зачитането на човешките права*.

От Районен съд – Троян издадоха удостоверение на всеки ученик, участвал в Образователната програма на ВСС и МОН, както и издания на Конституцията, а на библиотеката на СУ „Васил Левски“ бяха подарени книги.

На другото училище, включило се в програмата - ОУ „Иван Хаджийски“, пък беше подарен надуваем басейн, който да се използва за деца със специални образователни потребности.

Лекциите в това учебно заведение също преминаха при голям интерес. Аудиторията беше от ученици от 5 и 6 клас. Предвид възрастта на децата, един от акцентите в лекцията беше детското правосъдие и по-специално статутът и действията спрямо малолетните и непълнолетни, които са свидетели, жертви или извършители на престъпление.

Темата за детското насилие и възпитателните мерки за деца с противообществени прояви също беше обсъдена. Не беше пропуснат и проблемът с наркотиците, чиято употреба е лесен начин да загубиш свободата си.

Мотивите на съдия Светла Иванова да се включи за пореден път, като лектор в Образователната програма са от една страна, че това би помогнало на учениците да формират и повишат правната си грамотност, да бъде стимулиран интереса им към правото, да се изгради ценностно отношение към закона и да се ограничат негативните модели на поведение. От друга страна, че по този начин подрастващото поколение може да придобие лични и непосредствени впечатления за организацията и работата на съда, с което да се повиши общественото доверие към тази институция.

Мотивите на съдия Антоанета Симеонова да вземе участие в поредно обучение на ученици от училища в гр.Троян, са за да могат съдиите да допринесат за възпитаването у младите хора на доверие към съдебната система, повишаване на тяхната обща правна култура чрез запознаване със спецификите на дейността на органите на съдебната власт и мотивирането им към спазване на законите на РБългария.